Wedloop vervang | Netwerk24
CityRun vervang van 27 April die parkrun op Naval Hill
Die Mangaung-metro het op 2 April amptelik toestemming gegee dat CityRun voortaan elke Saterdag tussen 07:00 en 09:00 ’n 5 km-wedloop op Naval Hill mag aanbied.
Die toestemming aan CityRun, onder leiding van Leon Engelbrecht, beteken dat dié wedloop die parkrun op Naval Hill sal vervang.
Jan van der Merwe, een van die sowat 30 vrywilligers wat sedert die onttrekking van parkrun voortgegaan het om elke Saterdag ’n infor­mele Coffee Run-wedloop op Naval Hill aan te bied, sê pogings deur eksterne partye om die saak tussen die vrywilligers en parkrun Suid-Afrika te bemiddel, was onsuksesvol.
“Bloemfonteiners wat graag met parkrun wil voortgaan, kan dit steeds by Langen­hovenpark of Heidedal doen,” sê Van der Merwe.
’n CityRun-wedloop word Saterdag (13/04) en op 20 April om 07:00 informeel aangebied en geen amptelike tye gaan geneem word nie.
Op 27 April om 08:00 word CityRun bekend gestel en deelnemers sal hulle kan registreer sodat hulle hul amptelike tye deur die sosiale media kan ontvang. Die wedlope sal deur Discovery Vitality erken word. Deelnemers sal ook mylpale deur CityRun kan behaal.
Van der Merwe sê die doel van CityRun is om ’n professionele diens aan die draf- en stap-gemeenskap te lewer.
“CityRun gaan ’n vriendelike, veilige omgewing skep waarin almal welkom sal voel.”
Rig navrae aan Engelbrecht by 082-920-3639.